[עוֹבֵר שְׁאַל עָלַי וְתֵדַע כִּי כְבָר]



	
	[עוֹבֵר שְׁאַל עָלַי וְתֵדַע כִּי כְבָר]
	




– – ͝– – – ͝– – – ͝– / – – ͝– – – ͝– – – –

עוֹבֵר שְׁאַל עָלַי וְתֵדַע כִּי כְבָר / דַּרְתִּי
בְאַרְמוֹנִים אֲשֶׁר פִּסָּגְתִּי



דַּרְתִּי בְאַרְמוֹנִים כְּמֶלֶךְ בַּגְּדוּד / זֶה הֶחֱיֵיתִי אָז
וְזֶה הָרָגְתִּי



עַפְתִּי כְנֶשֶׁר עַל־מְרוֹמֵי הַזְּמָן / אֶתְמוֹל וְאֶבְרַת אוֹיְבַי
מָלָגְתִּי



גִּבּוֹר וְאַמִּיץ הֶחֱלַשְׁתִּי בֶּעֱזוּז / כֹּחִי וּבִרְכֵּי
כוֹשְׁלִים הִבְלָגְתִּי



אֵיזֶה גְדֻלָּה בַזְּמָן לֹא מָצְאָה / יָדִי וּמַעְדַנִּים וְלֹא
הִשָּׂגְתִּי



לֹא עָזְבָה נַפְשִׁי אֲשֶׁר לֹא נִסְּתָה / שַׂשְׂתִּי בְכָל־שָׂשׂוֹן
וְהִתְעַנָּגְתִּי



שַׂשְׂתִּי בְכָל־שָׂשׂוֹן בְּחֶבְרַת אוֹהֲבִים / לִקְרַאת צְבָאוֹת
כַּצְּבִי דָלָגְתִּי



הִנְנִי נְבֵלָה סוֹרְחָה הִנְנִי בְחוּר / פֶּתֶן וְלִנְחָשִׁים גְּבוּל
הִסָּגְתִּי



לוּ יֵשׁ בְּעֵינַי אוֹר וְגוּפִי אֶחֱזֶה / אוֹתִי סְחִי שַׂמְתִּי
וּבִי לָעָגְתִּי



בָּאתִי לְכָאן רֵיקַן תְּעוּדָה בֹּר וְתֹם / עַל־זֶה לְבַד עַל־זֶה
לְבַד דָּאָגְתִּי



אֵיזֶה חֲלוּקָתִי דְרַבָּנָן וְלִי / בֶגֶד בְּגָדִים אַלֲלַי
אָרָגְתִּי



אוֹי לִי וְאֵיךְ לֹא אֵשְׁבָה בַּמַּחֲשָׁךְ / חשֶׁךְ וְלֹא אוֹר
לִבְּכִי נִסָּגְתִּי



כָּל־כַּךְ זְדוֹנוֹת יֵשׁ עֲלֵי גַבִּי אֲשֶׁר / אֶחְשֹׁב לְהֶבֶל
אֶת־אֲשֶׁר שָׁגָגְתִּי



בָּאתִי בְלִי מַעְצוֹר כְּבַעַר וֶאֱוִיל / לִסְבַךְ תְּשׁוּקוֹתַי
וְנִשְׂתָּרָגְתִּי



נַסְתִּי כְאַיִל מִשְּׁמֹר מִצְוָה וְחֹק / עַל־זֹאת כְּאַיִל בֶּאֱיָל
עָרָגְתִּי



אוֹי לִי אֲבוֹי כִּי אַחֲרֵי הַמָּוְתָה / אֵין מַאֲזִין אִם כַּאֲרִי
שָׁאָגְתִּי



מִי־יִתְּנֵנִי מִי וְאֶתְמוֹל יַחֲזֹר / מִי־יִתְּנֵנִי מִי וְאָחוֹר
סָגְתִּי



אֵפֶר כְּלֶחֶם אֹכְלָה עוֹד כָּל־יְמֵי/ חַיַּי וּמַשְׁקִי בַּבְּכִי
מָזָגְתִּי



לוּ יִפְתְּחוּ לִי הַשְּׁחָקִים שַׁעֲרֵי / דִמְעָה בְּבִכְיִי יַהֲלֹם
מוֹגָגְתִּי



אֶנְקוֹת לְבָבִי יִבְקְעוּ שַׁחַק וְרוֹם / הַיּוֹם וּפִתְחֵי הַזְּבוּל
פִּלָּגְתִּי



אֶבְלֹם עֲדִי יִצְרִי וּפִיהוּ אֶחֱסֹם / גַּם־עַל־פְּנֵי יָם תַּאֲוָה
חֹק חָגְתִּי



הוֹי עוֹבְרִים אַחַר אֲשֶׁר לֹא אוּכְלָה / לִבְכּוֹת בְּכוּ עָלַי
וְלוּ זָלָגְתִּי



שׁוּבוּ בְּטֶרֶם בֹּא לְגוּשׁ פֶּן־תַּחְרְגוּ / מִמִּסְגְּרוֹתָיו
כַּאֲשֶׁר חָרָגְתִּי



פֶּן תֻּצְּגוּ לִפְנֵי אֱלֹהִים מֵעֲדִי / צֶדֶק עֲרוּמִים כַּאֲשֶׁר
הֻצָּגְתִּי.











את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/42001